АБЗИРАКВА ЙЫРЗЫЧIВЫРХЪИТI.

ЙцIыхъвахауа асквшква Россияла йгьи Къарча-Черкес Республикала акыт атшауацІыхра магІын ду азырбитІ, йапшым афедеральна йгьи ашІыпІа программаква абзазара йаларжьитІ. Акъвбинаквагьи зайгвыргъьауа псахра бзи щарда рымапІ. Акытла бзирата йыншаз йгьи апхъахьыла мурадта йрыму хIахайыргIвазатI Къвбина кыт гIаныршара ахъада ДЖЬАНЧОР ГIазали Бащир йпа.

– ЙцIыхъвахауа асквшква акытла йгIаншауа апсахраква Къвбина йту ауагІа гвы арымтуата йыгьгІанхум. ХIгазет апхьагІвчвагьи йшвылшахьаз раухІвырма?

– УахьчIвала уыста йакIвхIыршахьаз гьмачIым, ауат мшигIадза уыла йгIацIамшвузтынгьи, замангьи акврыдзраквагьи ргатІ. Йшыжвбауа апшта, акыт аквта йалсуа амгIва дхIрычпатI, зымгIва рацкIыс йгвымхахаз аурамбжьараква рпынгьи амгIваква йшхIтлакIьуа йхIырчІаджьитI. Акыт йту дугьи хвыцгьи зайгвыргъьауа апхьарта йазцауа амгIва акIвпI. Ауаъа ква ангIакварыз адзтагылартаква уыгьрызхъымсуазтI, ужвы асабиквагьи арыпхьагІвчвагьи тынчта апхьартайзадгылитІ. Ауи йахъазымкIва, апочти аполиклиники йрызцауа аурамква рпынгьи амгІваква дхIыррчIаджьтI. Уахъынла акыт млащцаразла ахІатырла амзаква кІындхІрыхIатI. Щарда мцIуата акыт акультура Тдзы апахь саби хъвмарырта гІанхIыршатІ, ахвыцква рыхъазла ахринаква, атурникква йгьи йъагIатагIвзыруаш хIчпатI. Ауат сом 90000 айхIа ргатI. Ауи апш хъвмарырта асабигIзарта апшцIа апынгьи йхIыргылтI. Анышвынтара агварагьи гьамудзахуазтI, ауыгьи хIхIваджьтI.

– Агъны гIаргванхитI. Къвбина кыт гІаныршара йаланакIуа анхартаква агъны йазшврыхIазырырныс швылшама?

– Агъны тшазхIрыхIазыруата йхІчпахьугьи гьмачIым. Акыт абзазагІвчва знадзара хІагІу дзы гъынгьи пхынгьи йрадзара ахъазла йалпIлаз атрубаква хIпсахтI. Пша чвгьа ангIасра йгІакІахІарныс йшварагІвараз, йгIваз ацIлаква зараркI гІарылымцІра ахъазла 40 райхIа хъхIсатI, аэлектроцагаква йрыдымсылра ахІатырла акъвадамаква хъырссатІ. АдиннкъвгагІвчва йгьи намазчпара амаджьгыт йгІадгылуа хІрызхъвыцуата ауаъа газ кIылдхІыргатI. Апхьарта, асабигІзарта, амбулатория даташгьи анхартаква агъны йазыхІазырпІ.

– Ареспублика хабарргагаква шаквчважвазла акыт апны уыжвгІанчІви спорт комплекс руыхвуштІ. Ауи ауысла анхараква абанадза?

– ЦIабыргыпI, акыт апны чкІвыныргІа йгьи ахІбачва рыхъазла спорткомплекс хIчпуштІ, ауаса ауи ауыхвара гьмайрам. Акомплекс аквтанай апхьарта йачвыхъарамкІва йыруыхвуштІ. Ауыхвара ахъазла адгьыл ангIалхІхуаз ашІаква рахІа щардагІвыта йапшым аспорт квпшыраква штшрыдыркІылуаш хІазхъвыцуата апхьарта аргван йыргIапсра атахъыта йщаквхІыргылтІ. Асквш 2015 ауыхвара йалагушта йщаквдыргылызтIхIва, абаргвыраква аъапІ, ашвъаква рагвныргIврагьи апроект нхараквагьи ахча щарда рыквыдзуаштІ. Аспорт комплекс ауыхвара йазалху афедеральна программа йаланадыркІуаштI, акврыдзраква афедеральна йгьи ареспублика бюджетква рпны йгІарбазлуштІ.

– Акыт гІаныршара администрация ахъахІараква мачIпІ, уыскІ аншвырхъйауа нхартата йа хІаракьатчпагІвта йгIашвцхърагIауада?

– Йазалхта нхартакІгьи организациякIгьи акыт уысква рпны йыгьгIахIцхърагIум, хІара хІызлабзазауа Абаза муниципальна район абюджет йхІызгІаунащтуа ахча акІвпІ. Арайон ацхърагІара акІвымкІвагьи хІара йхІыцызкІуа кытлагІвчва хIымапІ. ЙгIалскIгIара стахъыпI Къарча-Черкес Республика АуагІа Айззара (а-Парламент) адепутат Быджь Исмель, автоколонна 1719 адиректор ЛагIвычв Муъайад, афермер Уртенов Амин. Акытла акоммунист партия ахъвшара йалу йашIамсуата акыт ацкьара йазабакIитI, анышвкъвара тыргитI, асабша нхараква йыргІаджвыквцІагІвпІ. Ауаса зтшдырра рыцІа йнакъву ауагIа аурамква, акІварква зрыцкьаз къарути гIапсарати йадыргалыз йазымхъвыцуата рцIыхъва йтагыла рнышвкъвара гIагварыргитIта, йъакIвым йаквырпситІ, акыт аквпшыра йгьи аэкология йрызарархитІ, ауи швабыжта йгвасрапI.

– Асквш 2014 акультура йа-Сквшта йщаквдыргылтI. Акыт акультура Тдзы анхагІвчва, аршIыйагІвчва гвыпква швызларцхърагIауайа?

– Акультура Тдзы апны ауарадхIвагIвчва гвып амузыка инструментква рзыхIпсахтI, йызланамхъузгьи рызгIахIахвтI, ашва хIвара йъазырбжьауа гвыпкI гIахъыртIытI. АуагІа, йалкІгІата чкІвыныргІа, аршІыйара йазычпапІ, ауат йрыцхІкІра, йхІыргвышхвара атахъыпІ. Акыт акультура Тдзы аъаща угьамрыразуазтІ, аквпшыра уыла йыгьгІащтІнахуам. ЙшхІтлакІьуаз анашылырта йгьи апещква хIырчIаджьтI. СынчIва анхараква зымгІва хІырхъйуштІ схIварыквын, йыгьтамамызлушым, ауи замангьи ахчагьи атахъыпІ. ЙцIыхъвахауа асквшква арчІаджьра йахъазымкІва, апшырта зал йыгІвнагылу акреслаква хIхIваджьтI, акв гІаташвун, ауыгьи хIырчIаджьтI. Абльынква рщыхра гІанхахтІ, ауыгьи амалькІ азгІахІауаштІ.

– Абазаква уагIахъа мачIта йырпхьадзитI, Россияла зпхьадзара зкьы ацкІыс ймачІу ауагІахъаква рреестр хІалапхьадзапІ. ХІуагІахъара йалахІара магІын ду амапІ. ЙцIыхъвахауа ахвысквша руацІа акытла сабита адуней йгІаквылуа йрылахІума, псахра бзита йыншайа?

– ГвасрапI абазаква хIъамачIгІву. Зпхьадзарала ймачIу ауагІахъа абызшва йгьи акультура ачвыдзырныс шварагІварапІ. ЙцІыхъвахауа ахвысквша руацIа адемография аъащала ауи апш псахра ду ншата йгьызбум. АчкIвынчви ахIвсси райхІарагІв акыт йбзазарныс гьыруам, акъала ахьыла йахъитI. Ауи йгIалцIла акытла сабита адуней йгIаквылуа мачIпI. Ахвысквша руацIа 154-гIв ракІвпІ акыт йгIарылахIаз. Асквш 2014 агІарбараква гврыдзгапІ – сабита ййыз 26-гIв рахIа йыгьнадзум. СынчIва адуней зхIваджьыз цIыпх йашIуырпшырквын, гIван ла йайхIапІ, йгIахIылахIаз мачIыгІвдзапI. Адемография агъьхара хІащтата атгIачва шIаква йапшым апрограммаква йрылалра ахІатырла ашвъаква радкIылрала хIырцхърагIитI. Ареспублика хабза хІырхъйауата хгIвы йгьи йайхІата саби зму атгIачваква хвыдъа адгьыл рыхIтитI. СынчIва тгIачвата 30 адгьыл рзалхІххьатI. Ауат рпны атгIачваква бзазарта руыхвара ахъазла апроектква хIчпитI, псабара газ кIылыгIгуштІ.

– Къвбина кыт гІаныршара администрация апны амлыкв, адгьыл, даташагьи рыхъазла йазшвкIкIуа аналогква шпагIашврысабапуа? Ауат йрылахIара ахъазла амальта йгІашврысабапуайа?

– Акыт ауи апшта нхарта пхатшакІгьи гьтагылам, ауи йгIалцIла аналог азкІкІраквагьи гьщардам. ЙхIзыгІанхауа ахча акыт ауысква алагIбитI, афедеральна йгьи ареспублика бюджет йгІалцІта йгІахІадзауа ъанамхъауа йазынахІырхитІ. Аналогква гьхъахІцылуам, ауат йрылахIырхIарквын, зхъахІара мачІу ауагІа йгьырзышвушым.

– Жвасквшала апхъала упшрыквын, Kъвбина кыт абзазаща уыла йшпагІацІалуа?

– Жвасквша руацІа йыншуш заджвгьи йгьидырам, ауаса сцри кыт къагIауата акIвымкIва йыгьсзыбум, ачкIвынчви ахIвсси рынхартаква рымата, акыт аурамква цкьата, абзазара гвлахIарата акIвпI йаъазлара шстахъу. Ауи ахъазла уахьчIва дзачIвызлакIгьи йылшауа хIчпара, хIкъаруква адхIкIылра атахъыпI, йгIадзынгылуа рцри кыт йазаргванта, р-Псадгьыл бзи йырбауата йыгIбжьара хIборчпI.

ХIАШВЦIА ФатIима.